
บทคัดย่อ
งานวิจัยนี้มีวัตถุประสงค์เพื่อออกแบบและสร้างตู้อบแห้งพลังงานแสงอาทิตย์ร่วมกับฮีตเตอร์อินฟราเรดแบบควอทซ์ และเพื่อศึกษาประสิทธิภาพในการอบกล้วยน้ำว้าเปรียบเทียบกับการตากแดด ตู้อบที่พัฒนามีขนาด 100 × 150 × 80 เซนติเมตร ใช้โพลีคาร์บอเนตเป็นวัสดุคลุมและติดตั้งฮีตเตอร์อินฟราเรด 600 วัตต์ จำนวน 2 หลอดร่วมกับความเร็วลมที่ 3 เมตรต่อวินาที ซึ่งผลการทดสอบพบว่าระบบอบแห้งแบบผสมผสาน (พลังงานแสงอาทิตย์ร่วมกับฮีตเตอร์อินฟราเรด) ใช้เวลาอบเพียง 28 ชั่วโมง ซึ่งสั้นกว่าการอบด้วยแสงแดดเพียงอย่างเดียวที่ต้องใช้เวลาถึง 79 ชั่วโมง ขณะที่การอบด้วยฮีตเตอร์อินฟราเรดเพียงอย่างเดียวใช้เวลา 25 ชั่วโมง การใช้พลังงานไฟฟ้าของระบบผสมผสานอยู่ที่ 20.8 หน่วย ซึ่งช่วยประหยัดพลังงานไฟฟ้าได้ร้อยละ 15.45 เมื่อเทียบกับระบบที่ใช้ฮีตเตอร์เพียงอย่างเดียวซึ่งใช้พลังงาน 24.6 หน่วย คุณภาพของผลิตภัณฑ์กล้วยอบที่ได้จากระบบผสมผสานมีสีสันสวยงามและน่ารับประทานมากกว่าวิธีอื่น เนื่องจากสามารถควบคุมอุณหภูมิให้อยู่ในช่วง 50-60 ±2 องศาเซลเซียส ได้อย่างต่อเนื่อง ผลการศึกษาแสดงให้เห็นว่าเครื่องอบแห้งแบบผสมผสานมีความเหมาะสมที่สุดสำหรับการผลิตเชิงพาณิชย์ เนื่องจากสามารถลดเวลาอบ ประหยัดพลังงานไฟฟ้า และคงคุณภาพของผลิตภัณฑ์ได้ดี โดยคาดว่ามีระยะเวลาคืนทุนประมาณ 3 ปี
คำสำคัญ: กล้วยน้ำว้า การอบแห้ง พลังงานแสงอาทิตย์ อินฟราเรด ระบบอบแห้งแบบผสมผสาน
Abstract
This research aimed to design and construct a solar dryer integrated with quartz infrared heaters and to evaluate its performance in drying bananas compared with traditional sun drying. The developed dryer has dimensions of 100 × 150 × 80 cm, covered with polycarbonate material, and equipped with two 600-watt infrared heaters combined with an air velocity of 3 m/s. The experimental results revealed that the hybrid drying system (solar energy combined with infrared heaters) required only 28 hours, which was significantly shorter than sun drying alone, which took up to 79 hours, while infrared heaters alone required 25 hours. The hybrid system consumed 20.8 kWh of electricity, saving 15.45% compared to the infrared-only system, which consumed 24.6 kWh. The dried bananas produced by the hybrid system showed superior color and appearance, making them more appealing than those dried by other methods, due to its ability to maintain a continuous temperature in the range of 50–60 ±2 °C. The findings indicate that the hybrid dryer is the most suitable method for commercial production, as it reduces drying time, conserves energy, and maintains product quality. The estimated payback period of the system is approximately three years.
Keywords: Banana: Drying: Solar energy: Infrared: Hybrid drying system

บทนำ
ในปัจจุบัน อาหารแปรรูปได้รับความนิยมอย่างแพร่หลาย เนื่องจากกระบวนการแปรรูปมีบทบาทสำคัญในการยืดอายุการเก็บรักษา ช่วยเพิ่มความปลอดภัยจากการปนเปื้อนของสารพิษและเชื้อจุลินทรีย์ รวมถึงอำนวยความสะดวกในการบริโภคและการขนส่ง อีกทั้งยังสามารถสร้างมูลค่าเพิ่มแก่ผลผลิตทางการเกษตร และตอบสนองต่อความต้องการที่หลากหลายของผู้บริโภค [1] จาก
รายงานการสำรวจพบว่า ความนิยมในการบริโภคอาหารแปรรูปมีแนวโน้มเพิ่มขึ้นอย่างต่อเนื่อง โดยเฉพาะอาหารเพื่อสุขภาพ ซึ่งหนึ่งในกระบวนการแปรรูปที่ได้รับความสนใจมากคือ การอบแห้ง (drying) เนื่องจากเป็นวิธีที่ช่วยยืดอายุการเก็บรักษา เพิ่มคุณค่าทางโภชนาการ และสร้างเอกลักษณ์ด้านสี กลิ่น และรสชาติให้ผลิตภัณฑ์ ตัวอย่างเช่น กล้วยอบแห้งและลำไยอบแห้ง
กล้วยน้ำว้า จัดเป็นพืชเศรษฐกิจที่มีความสำคัญต่อประเทศไทย โดยได้รับความนิยมสูงทั้งในประเทศและต่างประเทศ กล้วยน้ำว้ามีคุณประโยชน์ทางโภชนาการและทางการแพทย์ เช่น ช่วยบรรเทาอาการแผลในกระเพาะอาหาร รักษาอาการท้องเสียและท้องผูก เสริมสร้างธาตุเหล็กเพื่อลดภาวะโลหิตจาง อีกทั้งยังมีสารต้านอนุมูลอิสระที่ช่วยชะลอวัย และใยอาหารที่ช่วยในการทำงานของระบบขับถ่าย [2] อย่างไรก็ตาม กล้วยน้ำว้าเป็นผลไม้ที่เน่าเสียง่าย โดยเฉพาะเมื่อสุก เนื้อกล้วยจะนิ่มเละ มีกลิ่นรุนแรง และเปลือกหลุดง่าย ส่งผลให้เกิดการสูญเสียหลังการเก็บเกี่ยวสูง ดังนั้นจึงมีความจำเป็นต้องพัฒนากระบวนการหลังการเก็บเกี่ยวและกระบวนการแปรรูปที่เหมาะสม เพื่อยืดอายุการเก็บรักษาและรักษาคุณภาพให้สอดคล้องกับความต้องการของผู้บริโภค
สำหรับกระบวนการอบแห้งอาหาร แม้ว่าการอบแห้งแบบเยือกแข็ง (freeze drying) จะสามารถรักษาคุณภาพของผลิตภัณฑ์ให้ใกล้เคียงกับสภาพสดมากที่สุด [3] แต่มีข้อจำกัดสำคัญคือต้นทุนการลงทุนและค่าใช้จ่ายในการดำเนินงานสูง งานวิจัยหลายชิ้นจึงมุ่งเน้นการพัฒนาเครื่องอบแห้งที่มีต้นทุนที่ต่ำลงแต่ยังคงสามารถรักษาคุณภาพของผลิตภัณฑ์ได้ เช่น การออกแบบเครื่องอบแห้งพลังงานแสงอาทิตย์แบบไฮบริดที่ติดตั้ง heat exchanger และวัสดุสะสมความร้อนสำหรับการอบกล้วยสไลซ์ ซึ่งพบว่าผลิตภัณฑ์มีคุณภาพด้านสีและกลิ่นที่ดีขึ้น และเนื้อสัมผัสนุ่มกว่าการตากแดด [5] อีกงานวิจัยหนึ่งพัฒนาเครื่องอบแห้งพลังงานแสงอาทิตย์แบบระบายอากาศด้วยโฟโตโวลตาอิกเพื่ออบกล้วยแผ่น ผลการทดลองพบว่าผลิตภัณฑ์ที่ได้มีคุณภาพด้านกลิ่น รส สี และเนื้อสัมผัสดีกว่าการตากแดด และมีศักยภาพสำหรับการพัฒนาในเชิงพาณิชย์ [5]
จากการทบทวนงานวิจัยที่เกี่ยวข้องพบว่าการใช้พลังงานแสงอาทิตย์ในการอบแห้งมีศักยภาพสูงในการลดเวลาและเพิ่มคุณภาพของผลิตภัณฑ์ แต่ยังคงมีข้อจำกัดในการควบคุมอุณหภูมิและความสม่ำเสมอของกระบวนการ เนื่องจากสภาพอากาศที่ผันผวน เช่น วันที่มีเมฆมากหรือในช่วงเวลาเช้าและเย็น เพื่อแก้ไขปัญหาดังกล่าว นักวิจัยหลายท่านได้พัฒนาระบบอบแห้งแบบผสมผสาน (hybrid drying systems) โดยนำแหล่งพลังงานอื่นมาใช้ร่วมกับพลังงานแสงอาทิตย์ เช่น ฮีตเตอร์ไฟฟ้า ก๊าซชีวภาพ หรือรังสีอินฟราเรด โดยเฉพาะอินฟราเรดซึ่งมีข้อดีในการถ่ายเทความร้อนโดยตรงเข้าสู่ผลิตภัณฑ์ ทำให้เกิดความร้อนรวดเร็ว ลดเวลาอบ และช่วยรักษาคุณภาพด้านสี กลิ่น และเนื้อสัมผัสได้ดีกว่าระบบอบแห้งทั่วไป นอกจากนี้ยังมีการพัฒนาตู้อบแห้งแบบ parabolic greenhouse solar dryer ที่ติดตั้งระบบเผาแกลบเพื่อใช้เป็นพลังงานเสริมในการอบกล้วย ซึ่งสามารถช่วยเพิ่มอุณหภูมิ ลดเวลาอบ และได้ผลิตภัณฑ์ที่มีคุณภาพดีกว่าการตากแดดแบบดั้งเดิม [6]
ดังนั้น งานวิจัยนี้จึงมุ่งเน้นการออกแบบ พัฒนา และประเมินประสิทธิภาพของเครื่องอบแห้งพลังงานแสงอาทิตย์ร่วมกับฮีตเตอร์อินฟราเรดแบบควอทซ์ ซึ่งมีลักษณะเป็นระบบปิด ช่วยลดผลกระทบจากสภาพแวดล้อมภายนอก โดยเฉพาะในช่วงที่มีความชื้นสูง ฮีตเตอร์อินฟราเรดแบบควอทซ์สามารถแผ่รังสีได้อย่างสม่ำเสมอ ทำให้อุณหภูมิสูงขึ้นอย่างรวดเร็ว และช่วยประหยัดพลังงานไฟฟ้า ระบบดังกล่าวสามารถใช้พลังงานแสงอาทิตย์เป็นหลักในช่วงกลางวัน และเสริมการทำงานด้วยอินฟราเรดในวันที่มีพลังงานแสงอาทิตย์ไม่เพียงพอ พร้อมระบบควบคุมอุณหภูมิและความชื้น เพื่อให้กระบวนการอบแห้งเกิดขึ้นอย่างต่อเนื่อง ลดการสูญเสียพลังงาน และได้ผลิตภัณฑ์กล้วยอบที่มีคุณภาพสูง อันจะช่วยเพิ่มมูลค่าและรายได้แก่เกษตรกรในท้องถิ่น
ฮีตเตอร์อินฟราเรดแบบควอทซ์ (Quartz Infrared Heater) ถูกเลือกใช้ในงานวิจัยนี้เนื่องจากมีคุณสมบัติเฉพาะที่เหมาะสมกับกระบวนการอบแห้งผลิตภัณฑ์อาหาร โดยฮีตเตอร์ชนิดนี้สามารถแผ่รังสีในช่วง near to mid-infrared (ประมาณ 0.8–3 µm) ซึ่งเป็นช่วงความยาวคลื่นที่วัตถุดิบอาหาร โดยเฉพาะผลไม้ที่มีน้ำเป็นองค์ประกอบหลัก สามารถดูดกลืนพลังงานได้ดี ส่งผลให้เกิดการถ่ายเทความร้อนโดยตรงสู่พื้นผิวและชั้นเนื้อของผลิตภัณฑ์อย่างรวดเร็ว แตกต่างจากการให้ความร้อนแบบพาความร้อน (convective heating) ที่ต้องอาศัยตัวกลางอากาศเป็นหลัก นอกจากนี้ฮีตเตอร์อินฟราเรดแบบควอทซ์ยังมีอัตราการตอบสนองต่อการเปิด–ปิดที่รวดเร็ว ให้กำลังความร้อนคงที่ และมีประสิทธิภาพการแปลงพลังงานไฟฟ้าเป็นพลังงานความร้อนสูง จึงเหมาะสำหรับการใช้เป็นแหล่งพลังงานเสริมในระบบอบแห้งพลังงานแสงอาทิตย์ เพื่อช่วยควบคุมอุณหภูมิให้สม่ำเสมอในช่วงที่พลังงานแสงอาทิตย์ไม่เพียงพอ
จากแนวคิดดังกล่าวผู้วิจัยได้ตั้งสมมติฐานว่า การผสมผสานพลังงานแสงอาทิตย์ร่วมกับฮีตเตอร์อินฟราเรดแบบควอทซ์จะสามารถลดระยะเวลาในการอบแห้งกล้วยน้ำว้าได้อย่างมีนัยสำคัญทางสถิติ เมื่อเปรียบเทียบกับการตากแดดตามธรรมชาติ และสามารถลดการใช้พลังงานไฟฟ้าเมื่อเทียบกับการใช้ฮีตเตอร์เพียงอย่างเดียว ขณะเดียวกันยังสามารถคงคุณภาพของผลิตภัณฑ์ในด้านสี กลิ่น และลักษณะทางกายภาพได้ดีกว่า
ทั้งนี้เพื่อความชัดเจนในการนำเสนอผลการทดลอง ในงานวิจัยนี้คำว่าความชื้น หมายถึง ค่าความชื้นตามมาตรฐานที่ได้จากการหาน้ำหนักของตัวอย่างก่อนและหลังการอบแห้งที่อุณหภูมิ 103–105 องศาเซลเซียส จนกระทั่งน้ำหนักคงที่ ซึ่งสอดคล้องกับวิธีการวิเคราะห์ความชื้นมาตรฐานของผลิตภัณฑ์อาหาร โดยค่าความชื้นดังกล่าวแสดงผลในรูปเปอร์เซ็นต์น้ำหนักเปียก (%wb)

วิธีการวิจัย
การพัฒนาเทคโนโลยีการอบแห้งเพื่อลดต้นทุนและเพิ่มประสิทธิภาพการผลิตนั้น เงื่อนไขสำคัญของการอบแห้งที่มีคุณภาพคือ การควบคุมอุณหภูมิและความชื้นภายในกระบวนการอบ [7] เนื่องจากอุณหภูมิและความชื้นที่เหมาะสมส่งผลต่อสี กลิ่น เนื้อสัมผัส และคุณค่าทางโภชนาการของผลิตภัณฑ์กล้วยอบ เพื่อแก้ไขข้อจำกัดของการอบแห้งด้วยพลังงานแสงอาทิตย์เพียงอย่างเดียว ซึ่งประสิทธิภาพในการควบคุมอุณหภูมิจากฮีตเตอร์อินฟราเรดถือเป็นปัจจัยสำคัญที่ต้องศึกษา เพื่อให้ได้ผลิตภัณฑ์กล้วยอบที่มีคุณภาพดีที่สุด ดังนั้น ในการศึกษาครั้งนี้ ได้กำหนดขั้นตอนการเตรียมวัสดุ การออกแบบและสร้างเครื่องอบแห้งดังรูปที่ 1  การติดตั้งระบบควบคุมดังรูปที่ 2 ตลอดจนการวางแผนการทดลอง เพื่อใช้ประเมินสมรรถนะของเครื่องอบแห้งพลังงานแสงอาทิตย์ร่วมกับฮีตเตอร์อินฟราเรดแบบควอทซ์อย่างเป็นระบบ โดยใน การศึกษาครั้งนี้กำหนดขั้นตอนการเตรียมวัสดุและ การทดลองตามขั้นตอนดังนี้

2.1 การออกแบบโครงสร้าง
เครื่องอบแห้งพลังงานแสงอาทิตย์ร่วมกับฮีตเตอร์อินฟราเรดแบบควอทซ์ถูกออกแบบและสร้างขึ้นเพื่อให้สามารถควบคุมอุณหภูมิและความชื้นภายในได้อย่างมีประสิทธิภาพทั้งในช่วงที่มีแสงแดดและในวันที่ไม่มีแสงแดด โครงสร้างหลักของเครื่องทำจากเหล็กกล้าเคลือบกันสนิม มีขนาดประมาณ 100 × 150 × 80 เซนติเมตร แสดงดังรูปที่ 1 และ 2 ภายในติดตั้งตะแกรงสเตนเลสที่ถอดเข้าออกได้สะดวก ใช้สำหรับจัดเรียงกล้วยน้ำว้าหรือผลผลิตทางการเกษตรอื่น ๆ ให้สามารถรับความร้อนได้อย่างทั่วถึง พร้อมกับมีพัดลมช่วยให้อากาศหมุนเวียน ทำให้ความร้อนกระจายตัวอย่างสม่ำเสมอในทุกส่วนของตู้อบ
	ด้านบนของเครื่องออกแบบเป็นฝาครอบโปร่งใสทำจากอะคริลิกหรือโพลีคาร์บอเนต ซึ่งช่วยให้รังสีแสงอาทิตย์สามารถส่องผ่านเข้าสู่ภายในได้ ขณะเดียวกันยังทำหน้าที่ลดการสูญเสียความร้อนสู่ภายนอก ตัวเครื่องติดตั้งช่องระบายความชื้นที่สามารถปรับเปิด–ปิดได้เพื่อป้องกันการสะสมของไอน้ำซึ่งอาจส่งผลเสียต่อคุณภาพผลิตภัณฑ์ ส่วนระบบให้ความร้อนเสริมใช้ฮีตเตอร์อินฟราเรดแบบควอทซ์ที่ติดตั้งไว้บริเวณด้านบนของห้องอบ ซึ่งสามารถแผ่รังสีความร้อนไปยังวัตถุดิบโดยตรง ทำให้อุณหภูมิภายในสูงขึ้นอย่างรวดเร็วและช่วยให้กระบวนการอบแห้งดำเนินไปได้ต่อเนื่องแม้ในช่วงที่แสงอาทิตย์ไม่เพียงพอ

รูปที่ 1 แสดงโครงสร้างตู้อบแห้งพลังงานแสงอาทิตย์ร่วมกับฮีตเตอร์อินฟราเรดแบบควอทซ์

	การทำงานทั้งหมดถูกควบคุมด้วยตู้ควบคุมไฟฟ้าที่ได้รับการออกแบบให้ใช้งานได้สะดวกและมีความทันสมัย โดยภายในตู้มีระบบควบคุมอุณหภูมิ ความชื้น การทำงานของพัดลมและการทำงานของฮีตเตอร์อินฟราเรดแบบควอทซ์ทั้งหมดถูกเชื่อมโยงเข้ากับระบบควบคุมอัตโนมัติที่สามารถตั้งค่าได้ตามความต้องการของผู้ใช้งาน อีกทั้งยังมีหน้าจอดิจิทัลแสดงผลการทำงานอย่างชัดเจน ทำให้ผู้ใช้งานสามารถตรวจสอบค่าการทำงานได้แบบเรียลไทม์ อีกทั้งยังติดตั้งจุดวัดอุณหภูมิ (T1-T9) และความชื้นภายในตู้รวมทั้งหมด 9 จุด เพื่อบันทึกค่าที่เปลี่ยนแปลงระหว่างการอบและใช้ในการประเมินประสิทธิภาพของระบบโดยรวม เครื่องอบแห้งนี้จึงมีความสามารถในการทำงานได้สม่ำเสมอ ควบคุมง่าย ลดการสูญเสียพลังงาน และช่วยให้ได้ผลิตภัณฑ์ที่มีคุณภาพสูงกว่าการตากแดดแบบธรรมชาติ การคำนวณหาค่าความชื้นเริ่มต้น (1)

			                        (1)

โดยที่
		= ค่าความชื้น (เปอร์เซ็นต์ %wb) 
		= น้ำหนักถ้วยเปล่า (กรัม)
		= น้ำหนักตัวอย่างพร้อมถ้วยก่อนอบ (กรัม)
		= น้ำหนักตัวอย่างพร้อมถ้วยหลังอบ (กรัม)

รูปที่ 2 ตู้อบพลังแสงอาทิตย์ร่วมกับฮีตเตอร์อินฟราเรดแบบควอทซ์

	การคำนวณหาจุดคุ้มทุน ผู้วิจัยทำการวิเคราะห์เชิงเศรษฐศาสตร์วิศวกรรมของการใช้ตู้อบแห้งพลังงานแสงอาทิตย์ร่วมกับฮีตเตอร์อินฟราเรดแบบควอทซ์ ในด้านของระยะเวลาคืนทุนตู้อบแห้งพลังงานแสงอาทิตย์ร่วมกับฮีตเตอร์อินฟราเรดแบบควอทซ์ (Pay-back period) จะอ้างอิงสมการที่ (2)

	                                     (2)
โดยที่ 
	     = ระยะเวลาในการคืนทุน (ปี)
		     = เงินลงทุนเริ่มต้น (บาท)
	  = ผลประหยัดสุทธิต่อปี หรือรายได้สุทธิ 
		         (บาท/ปี)

2.2 การทดลอง
	ในการทดลองครั้งนี้ดำเนินการในเดือนเมษายน เริ่มต้นด้วยการหาค่าความชื้นเริ่มต้นของกล้วยน้ำว้า โดยนำถ้วยใส่ตัวอย่างจำนวน 3 ถ้วยเข้าสู่กระบวนการไล่ความชื้นที่อุณหภูมิ 103-105 องศาเซลเซียสเป็นเวลา 1 ชั่วโมง พักให้เย็นในเครื่องดูดความชื้นก่อนทำการชั่งน้ำหนัก จากนั้นนำกล้วยน้ำว้าที่ปอกเปลือกแล้วมาบดละเอียด ใส่ลงไปในถ้วยตัวอย่างประมาณถ้วยละ 3 กรัม แล้วบันทึกน้ำหนัก ก่อนจะนำไปอบที่อุณหภูมิ 103–105 องศาเซลเซียสเป็นเวลาประมาณ 3 ชั่วโมง ปล่อยให้เย็นในโถดูดความชื้นแล้วชั่งน้ำหนัก ทำซ้ำหลายครั้งจนกว่าน้ำหนักจะคงที่ เพื่อใช้เป็นค่าความชื้นเริ่มต้นของตัวอย่าง ทั้งนี้ในการอบแห้งกล้วยน้ำว้า จะพิจารณาให้ค่าความชื้นสุดท้ายของผลิตภัณฑ์ไม่เกินร้อยละ 25 ตามที่กำหนดในมาตรฐานผลิตภัณฑ์อุตสาหกรรมผลไม้แห้ง (มอก. 919-2532) [8] เพื่อให้สามารถเก็บรักษาได้อย่างปลอดภัยและมีคุณภาพตรงตามเกณฑ์มาตรฐาน
หลังจากนั้นจึงเข้าสู่การเตรียมกล้วยสำหรับการอบแห้ง โดยคัดเลือกกล้วยน้ำว้าสุกงอมที่มีน้ำหนักเฉลี่ยประมาณ 50 กรัมต่อลูก มาปอกเปลือกและแช่ในน้ำเกลือ ซึ่งเตรียมจากการผสมน้ำ 1,000 มิลลิลิตร กับเกลือ 20 กรัม เป็นเวลา 5 นาที ก่อนจะนำออกมาวางเรียงบนถาดอบจนได้กล้วยน้ำว้าโดยในการทดลองต่อครั้งจะใช้กล้วยน้ำว้าตัวอย่างครั้งละ 13 กิโลกรัม จากนั้นทำการชั่งน้ำหนักรวมของกล้วยพร้อมถาดและบันทึกข้อมูลก่อนนำเข้าสู่กระบวนการอบแห้ง โดยการทดลองอบแบ่งออกเป็น 3 รูปแบบ เพื่อเปรียบเทียบประสิทธิภาพ ได้แก่
1. การอบแบบตากแดดธรรมชาติ (ระบบที่ 1) เป็นการอบโดยใช้พลังงานแสงอาทิตย์เพียงอย่างเดียว สำหรับวิธีนี้เป็นการตากแดดโดยไม่ใช้ฮีตเตอร์ เริ่มทดลองตั้งแต่เวลา 09.00–17.00 น. ของแต่ละวัน โดยชั่งน้ำหนักตัวอย่างทุก ๆ 30 นาที และบันทึกข้อมูลจนกว่าน้ำหนักจะได้ตามที่กำหนด
2. การอบโดยใช้แสงอาทิตย์ร่วมกับฮีตเตอร์อินฟราเรด (ระบบที่ 2) เริ่มอบตั้งแต่เวลา 09.00 น. โดยควบคุมอุณหภูมิให้อยู่ระหว่าง 50-60 ±2 องศาเซลเซียส พร้อมทั้งวัดอุณหภูมิภายในและภายนอกตู้อบทุก ๆ 30 นาที รวมทั้งชั่งน้ำหนักกล้วยและบันทึกข้อมูลอย่างต่อเนื่อง ตลอดจนบันทึกปริมาณการใช้พลังงานไฟฟ้าเมื่อสิ้นสุดการอบแห้ง
3. การอบด้วยฮีตเตอร์อินฟราเรดอย่างเดียว (ระบบที่ 3) เริ่มการอบในเวลา 09.00 น. โดยควบคุมอุณหภูมิในช่วง 50-60 ±2 องศาเซลเซียส และวัดค่าต่าง ๆ เช่นเดียวกับการอบแบบร่วม ได้แก่ อุณหภูมิภายในและภายนอกตู้อบ น้ำหนักของกล้วย และปริมาณการใช้ไฟฟ้า

2.3 การวิเคราะห์ผลการทดลอง
	เพื่อให้ผลการทดลองมีความถูกต้องและน่าเชื่อถือ จึงเลือกใช้อุปกรณ์ที่มีความละเอียดและความแม่นยำสูงในการวัดค่า เช่น เครื่องชั่งดิจิทัล เครื่องวัดอัตราเร็วลม เครื่องบันทึกอุณหภูมิ และมิเตอร์วัดหน่วยไฟฟ้า โดยคุณสมบัติและความแม่นยำของเครื่องมือแต่ละชนิดสรุปแสดงใน ตารางที่ 1

ตารางที่ 1 
รายละเอียดอุปกรณ์วิเคราะห์การทดลอง
	รายการ
	ย่านการทำงาน (Ranges)
		



ค่าความ แม่นยำ (Accuracy)

	เครื่องชั่งดิจิทัล
	0 – 30 kg
	± 0.0167%

	เครื่องวัดอัตราเร็วลม
	0 – 30 m/s
	± 3%

	เครื่องบันทึกอุณหภูมิ (ชนิด K-type)
	-50 - 150 °C
	± 0.1%

	มิเตอร์วัดหน่วยไฟฟ้า
	220 – 240 V, 5(15) A
	± 1%


หมายเหตุ ในการวิเคราะห์ผลการทดลองจะทำการประเมินค่าความชื้น (%wb) และน้ำหนักของกล้วยน้ำว้าหลังการอบแห้ง ภายใต้เงื่อนไขวิธีการตากแห้งที่แตกต่างกัน เพื่อเปรียบเทียบประสิทธิภาพของวิธีการอบแต่ละรูปแบบ

	ข้อมูลที่ได้จากการทดลอง ได้แก่ เวลาในการอบ ความชื้น (%wb) น้ำหนักของผลิตภัณฑ์ และการใช้พลังงานไฟฟ้า จะถูกนำมาวิเคราะห์เชิงสถิติ โดยใช้สถิติเชิงพรรณนา ได้แก่ ค่าเฉลี่ยและส่วนเบี่ยงเบนมาตรฐาน และทำการเปรียบเทียบความแตกต่างระหว่างวิธีการอบแห้งแต่ละระบบด้วยการวิเคราะห์ความแปรปรวน (ANOVA) ที่ระดับนัยสำคัญ 0.05 เพื่อประเมินความแตกต่างของผลการทดลองอย่างเป็นระบบ การทดลองได้ทำการวัดซ้ำอย่างน้อย 3 ครั้งต่อหนึ่งเงื่อนไข (n = 3) และนำข้อมูลมาคำนวณหาค่าเฉลี่ย (Mean) และส่วนเบี่ยงเบนมาตรฐาน (Standard Deviation: SD) เพื่อแสดงความแปรปรวนของข้อมูล ผลลัพธ์ถูกนำเสนอในรูปแบบตารางและกราฟ โดยแสดงค่าในรูปแบบค่าเฉลี่ย ± ส่วนเบี่ยงเบนมาตรฐาน ซึ่งช่วยให้การตีความผลการทดลองมีความชัดเจนยิ่งขึ้น การวิเคราะห์ทางสถิติดังกล่าวมีบทบาทสำคัญในการยืนยันความน่าเชื่อถือของผลการทดลอง และใช้เป็นหลักฐานทางวิชาการเพื่อสนับสนุนข้อสรุปเกี่ยวกับประสิทธิภาพของระบบอบแห้งที่พัฒนาขึ้นในงานวิจัยนี้

3. วิเคราะห์ผลการทดลองและอภิปรายผล
	การวิจัยครั้งนี้ได้ทำการทดสอบประสิทธิภาพของเครื่องอบแห้งพลังงานแสงอาทิตย์ร่วมกับฮีตเตอร์อินฟราเรดแบบควอทซ์ที่ออกแบบและสร้างขึ้น เพื่อตรวจสอบสมรรถนะด้านการควบคุมอุณหภูมิ ความชื้น ระยะเวลาในการอบ รวมถึงคุณภาพของผลิตภัณฑ์กล้วยน้ำว้าที่ผ่านการอบแห้ง โดยผลการทดลองถูกนำมาเปรียบเทียบระหว่างวิธีการอบแบบตากแดดธรรมชาติ การอบด้วยระบบผสมผสาน (พลังงานแสงอาทิตย์ร่วมกับอินฟราเรด) และการอบด้วยฮีตเตอร์อินฟราเรดเพียงอย่างเดียว การวิเคราะห์ผลที่ได้จะช่วยสะท้อนถึงประสิทธิภาพของเครื่องอบแห้งที่พัฒนาขึ้น ทั้งในด้านพลังงานที่ใช้ คุณภาพผลิตภัณฑ์ และความเหมาะสมในการนำไปประยุกต์ใช้จริง

3.1 วิเคราะห์ผลของอุณหภูมิภายในตู้เปล่า
	จากการทดสอบวัดอุณหภูมิภายในตู้อบโดยที่ยังไม่มีการควบคุมอุณหภูมิและไม่ได้ใส่วัตถุดิบตัวอย่าง พบว่าอุณหภูมิภายในตู้สามารถเพิ่มขึ้นได้สูงสุดถึง 53.77 องศาเซลเซียส ขณะที่อุณหภูมิสิ่งแวดล้อมสูงสุดอยู่ที่ 45.12 องศาเซลเซียส แสดงให้เห็นว่าตู้อบมีประสิทธิภาพในการกักเก็บและสะสมความร้อนได้ดีกว่าสภาพแวดล้อมภายนอก โดยมีค่าอุณหภูมิเฉลี่ยภายในสูงกว่าอุณหภูมิสิ่งแวดล้อมถึง 8.65 องศาเซลเซียส ซึ่งสะท้อนถึงความสามารถของวัสดุฝาครอบโปร่งใสและโครงสร้างตู้อบที่ออกแบบมาเพื่อลดการสูญเสียความร้อนและเพิ่มประสิทธิภาพในการรับพลังงานแสงอาทิตย์



รูปที่ 3 กราฟแสดงความสัมพันธ์ระหว่างอุณหภูมิในตู้และสิ่งแวดล้อม

	ผลการทดลองจากรูปที่ 3 นี้ชี้ให้เห็นว่าแม้ในสภาวะที่ยังไม่มีการทำงานของฮีตเตอร์อินฟราเรด ตู้อบก็สามารถสร้างสภาวะที่มีอุณหภูมิสูงกว่าสภาพแวดล้อมภายนอกได้อย่างชัดเจน ซึ่งเป็นปัจจัยสำคัญต่อกระบวนการอบแห้ง เนื่องจากความแตกต่างของอุณหภูมิ (temperature gradient) ระหว่างภายในตู้กับสิ่งแวดล้อมมีส่วนช่วยเร่งอัตราการระเหยของความชื้นจากวัตถุดิบ ทั้งยังแสดงถึงศักยภาพของระบบอบแห้งพลังงานแสงอาทิตย์ในการทำงานได้ด้วยตัวเอง และเมื่อนำมาประยุกต์ใช้ร่วมกับฮีตเตอร์อินฟราเรด จะช่วยให้การอบแห้งมีความต่อเนื่องและสามารถควบคุมสภาวะได้อย่างเสถียรมากยิ่งขึ้น

3.2 วิเคราะห์ผลการทดลองอบกล้วยน้ำว้า
การทดลองที่ระบบต่างๆ โดยนำกล้วยที่หาได้ง่ายตามท้องตลาดคือ กล้วยน้ำว้า มาทำการทดลองที่ระบบต่างๆ  คือ ระบบที่ 1 จะไม่มีการควบคุมอุณหภูมิภายในตู้อบและไม่มีการควบคุมความเร็วลมโดยใช้เฉพาะแสงแดดอย่างเดียว ระบบที่ 2 จะมีการควบคุมอุณหภูมิภายในเครื่องและควบคุมความเร็วลม (การควบคุมอุณหภูมิจะควบคุมให้อยู่ในช่วง 50-60 ±2 องศาเซลเซียส และความเร็วลมที่ 3 เมตรต่อวินาที) โดยใช้แสงแดดร่วมกับฮีตเตอร์ และระบบที่ 3 ทำการอบเหมือนระบบที่ 2 โดยใช้เฉพาะฮีตเตอร์อย่างเดียว และจะทำการสุ่มตัวอย่างกล้วยเพื่อทำการวัดน้ำหนักทุกๆ 1 ชั่วโมง (ตั้งแต่ 9.00 - 17.00 น.) จนได้น้ำหนักตามที่ต้องการคือไม่มีการเปลี่ยนแปลงของน้ำหนัก นอกจากนี้ก็จะทำการวัดอุณหภูมิภายในตู้อบและวัดอุณหภูมิสิ่งแวดล้อมภายนอกตลอดช่วงการทดลอง



รูปที่ 4 แสดงความสัมพันธ์ระหว่างเวลาและอัตราส่วนความชื้นของการอบแต่ละระบบ
ผลการทดลองจากรูปที่ 4 จะเห็นว่าการอบกล้วยจนได้ค่าความชื้นตามต้องการคือ เมื่อสุ่มตัวอย่างกล้วยมาวัดน้ำหนักและความชื้นจนไม่มีการเปลี่ยนแปลง พบว่าการอบที่มีการควบคุมอุณหภูมิและควบคุมความเร็วลม (ระบบที่ 2 และ 3) มีการลดลงของค่าความชื้นเร็วกว่าการอบโดยไม่มีการควบคุมอุณหภูมิภายในตู้อบและไม่มีการควบคุมความเร็วลม (ระบบที่ 1) เนื่องจากมีการควบคุมอุณหภูมิภายในตู้อบในช่วง 50-60 ±2 องศาเซลเซียส และมีการควบคุมความเร็วลมทำให้มีการหมุนเวียนของอากาศร้อนชื้นออกไปได้ดีกว่า แต่ในระบบที่ 1 ที่ไม่มีการควบคุมทำให้การไหลเวียนของอากาศร้อนชื้นออกไปได้ช้าที่ปล่องทางออกทางด้านบน ทำให้ต้องใช้เวลานานกว่าประมาณ 48-80 ชั่วโมงเพื่อให้ได้ค่าความชื้นตามต้องการ ทั้งนี้ การลดความชื้นที่ได้สอดคล้องกับมาตรฐานผลิตภัณฑ์อุตสาหกรรมผลไม้แห้ง (มอก. 919-2532) [8] ซึ่งกำหนดให้ผลิตภัณฑ์กล้วยอบมีค่าความชื้นไม่เกินร้อยละ 25 นอกจากนี้ยังพบว่าผลของการใช้ฮีตเตอร์อินฟราเรดช่วยทำให้เวลาอบสั้นลงกว่างานวิจัยที่เกี่ยวข้อง [4-6] แสดงให้เห็นถึงศักยภาพของระบบอบแห้งแบบผสมผสานที่สามารถลดเวลาและเพิ่มคุณภาพของผลิตภัณฑ์ได้อย่างมีประสิทธิภาพ

3.3 วิเคราะห์การเปรียบเทียบการใช้หน่วยไฟฟ้าในการอบ 
	จากรูปที่ 5 ซึ่งแสดงผลการวัดปริมาณการใช้ไฟฟ้าด้วยมิเตอร์ พบว่าระบบที่ 2 (Hybrid: พลังงานแสงอาทิตย์ร่วมกับฮีตเตอร์อินฟราเรด) มีการใช้พลังงานไฟฟ้าเท่ากับ 20.8 หน่วย ขณะที่ ระบบที่ 3 (Infrared only) มีการใช้ไฟฟ้า 24.6 หน่วย ส่วนระบบที่ 1 (Solar only) ไม่มีการใช้พลังงานไฟฟ้า เนื่องจากใช้เพียงพลังงานจากแสงอาทิตย์ในการอบ



รูปที่ 5 แผนภูมิแสดงการเปรียบเทียบการใช้หน่วยไฟฟ้าในการอบแห้งแต่ละระบบ

ผลการทดลองสะท้อนให้เห็นว่า แม้ระบบที่ 2 และ 3 จะใช้พลังงานไฟฟ้าในปริมาณใกล้เคียงกัน แต่ระบบที่ 2 สามารถ ประหยัดพลังงานไฟฟ้าได้ประมาณร้อยละ 15–20 เมื่อเทียบกับระบบที่ 3 อันเป็นผลมาจากการนำพลังงานจากแสงอาทิตย์มาใช้ร่วมกับฮีตเตอร์อินฟราเรด ทำให้ลดภาระการทำงานของฮีตเตอร์ลงในช่วงที่มีแดดจัด ทั้งนี้ยังสามารถควบคุมอุณหภูมิให้อยู่ในช่วงที่เหมาะสมต่อการอบ (50 – 60 องศาเซลเซียส) ได้อย่างต่อเนื่องเช่นเดียวกับระบบที่ 3
	ในทางตรงกันข้าม แม้ว่าระบบที่ 1 จะไม่ใช้พลังงานไฟฟ้าเลย แต่การอบแห้งกลับใช้เวลานานกว่ามาก (ประมาณ 48-80 ชั่วโมง) และมีข้อจำกัดในการควบคุมคุณภาพผลิตภัณฑ์ ดังนั้น เมื่อพิจารณาทั้งในแง่ เวลาในการอบ คุณภาพผลิตภัณฑ์ และการใช้พลังงานไฟฟ้า พบว่าระบบที่ 2 มีความเหมาะสมที่สุด เนื่องจากสามารถลดเวลาอบแห้งลงได้มาก รักษาคุณภาพผลิตภัณฑ์ได้ดี และยังช่วยลดการใช้พลังงานไฟฟ้าเมื่อเทียบกับการใช้ฮีตเตอร์เพียงอย่างเดียว

3.4 การเปรียบเทียบทางกาภาพด้านสี และกลิ่น
เมื่อพิจารณาคุณภาพของกล้วยน้ำว้าสุกอบแห้งที่ได้จากการใช้ ตู้อบแห้งพลังงานแสงอาทิตย์ร่วมกับฮีตเตอร์อินฟราเรดแบบควอทซ์ (ค) พบว่าผลิตภัณฑ์มีลักษณะสีที่เข้มขึ้นอย่างสม่ำเสมอ และมีสีสันที่สวยงามน่ารับประทานมากกว่าผลิตภัณฑ์ที่ได้จากการอบด้วยวิธีอบตามธรรมชาติ (ก) หรือวิธีการใช้ฮีตเตอร์เพียงอย่างเดียว (ข) ทั้งนี้อุณหภูมิในการอบแห้งมีผลโดยตรงต่อการเปลี่ยนแปลงทางกายภาพและเคมีของกล้วย เช่น ปฏิกิริยา Maillard reaction [9] และการคาราเมลไลซ์ (caramelization) [10] ของน้ำตาลธรรมชาติ ซึ่งส่งผลให้เกิดการเปลี่ยนแปลงของสี และกลิ่นของผลิตภัณฑ์

รูปที่ 6 (ก) กล้วยน้ำว้าอบธรรมชาติ (ข) กล้วยน้ำว้าอบฮีตเตอร์ (ค) กล้วยน้ำว้าอบร่วมกับฮีตเตอร์


	ในกรณีการอบแห้งพลังงานแสงอาทิตย์ร่วมกับฮีตเตอร์อินฟราเรดแบบควอทซ์ ควบคุมอุณหภูมิให้อยู่ในช่วง 50–60 องศาเซลเซียส และมีการระบายความชื้นที่ต่อเนื่อง พบว่าผลิตภัณฑ์ที่ได้มีสีเหลืองทองถึงน้ำตาลอ่อน ที่เป็นเอกลักษณ์ของกล้วยอบคุณภาพดี อีกทั้งยังคงความเงาและความสม่ำเสมอของพื้นผิว ซึ่งแตกต่างจากการอบแบบธรรมชาติที่ผลิตภัณฑ์มักมีสีไม่สม่ำเสมอ ซีด และบางส่วนมีลักษณะคล้ำเกินไปเนื่องจากการควบคุมอุณหภูมิและการถ่ายเทความร้อนที่ไม่สม่ำเสมอ
	สำหรับการอบด้วยฮีตเตอร์เพียงอย่างเดียว แม้จะสามารถลดเวลาการอบได้ แต่กลับทำให้ผลิตภัณฑ์บางส่วนมีสีคล้ำมากกว่าปกติ เนื่องจากการได้รับรังสีอินฟราเรดโดยตรงเป็นเวลานานเกินไป ส่งผลให้เกิดความแตกต่างของสีและความน่ารับประทานเมื่อเทียบกับการอบแบบผสมผสาน การเปรียบเทียบคุณภาพด้านสีและกลิ่นของกล้วยอบในงานวิจัยนี้แม้จะอาศัยการประเมินเชิงกายภาพเบื้องต้น แต่ในอนาคตสามารถพัฒนาเป็นการวิเคราะห์เชิงปริมาณ เช่น การวัดค่าสีด้วยระบบ CIE L*, a*, b* หรือการประเมินทางประสาทสัมผัส (sensory evaluation) เพื่อเพิ่มความน่าเชื่อถือทางวิชาการของผลการทดลอง
	โดยสรุปการใช้ตู้อบแห้งพลังงานแสงอาทิตย์ร่วมกับฮีตเตอร์อินฟราเรดแบบควอทซ์ ไม่เพียงแต่ช่วยลดเวลาอบและประหยัดพลังงานไฟฟ้า แต่ยังมีข้อได้เปรียบอย่างชัดเจนในด้าน คุณภาพผลิตภัณฑ์ โดยเฉพาะลักษณะทางด้านสี กลิ่น และความน่ารับประทาน ซึ่งเป็นปัจจัยสำคัญต่อการยอมรับของผู้บริโภคและเพิ่มโอกาสเชิงพาณิชย์
4. สรุปผล
	จากผลการทดลองสามารถสรุปได้ว่าตู้อบแห้งพลังงานแสงอาทิตย์ร่วมกับฮีตเตอร์อินฟราเรดแบบควอทซ์ที่พัฒนาขึ้นมีสมรรถนะในการทำงานที่ดี โดยสามารถสร้างอุณหภูมิภายในสูงกว่าสภาพแวดล้อมเฉลี่ยได้ถึง 8.65 องศาเซลเซียส ที่อุณหภูมิสิ่งแวดล้อมเฉลี่ย 41.3 องศาเซลเซียส เครื่องอบแห้งที่ออกแบบสามารถควบคุมอุณหภูมิและความชื้นได้อย่างมีประสิทธิภาพ การเปรียบเทียบการอบกล้วยในสามระบบแสดงให้เห็นถึงความแตกต่างอย่างชัดเจน โดยการอบด้วยแสงแดดเพียงอย่างเดียวที่ไม่มีการควบคุมอุณหภูมิและความเร็วลมต้องใช้เวลานานถึง 79 ชั่วโมงจึงจะได้ความชื้นตามมาตรฐาน ขณะที่การใช้ระบบผสมผสานพลังงานแสงอาทิตย์ร่วมกับฮีตเตอร์อินฟราเรดแบบควอทซ์และควบคุมอุณหภูมิในช่วง 50–60 องศาเซลเซียส รวมถึงควบคุมความเร็วลมที่ 3 เมตรต่อวินาที ใช้เวลาเพียง 28 ชั่วโมง ส่วนการใช้ฮีตเตอร์อินฟราเรดเพียงอย่างเดียวใช้เวลา 25 ชั่วโมง การใช้ฮีตเตอร์อินฟราเรดร่วมกับพลังงานแสงอาทิตย์ช่วยลดเวลาอบได้ถึงร้อยละ 68 เมื่อเทียบกับการตากแดด
	เมื่อพิจารณาด้านการใช้พลังงานพบว่าระบบที่ใช้พลังงานแสงอาทิตย์เพียงอย่างเดียวไม่สิ้นเปลืองไฟฟ้า แต่ใช้เวลานานมากจนไม่เหมาะสมสำหรับการผลิตเชิงพาณิชย์ ในขณะที่การใช้ฮีตเตอร์เพียงอย่างเดียวแม้จะประหยัดเวลา แต่กลับใช้พลังงานไฟฟ้าสูงกว่าระบบผสมผสาน คุณภาพผลิตภัณฑ์กล้วยอบที่ได้มีความชื้นเฉลี่ยต่ำกว่าร้อยละ 25 สอดคล้องกับมาตรฐานผลิตภัณฑ์อุตสาหกรรมผลไม้แห้ง (มอก. 919-2532) [8]  การใช้ระบบที่สองซึ่งผสมผสานพลังงานแสงอาทิตย์ร่วมกับฮีตเตอร์อินฟราเรดแบบควอทซ์จึงถือว่ามีความเหมาะสมที่สุด เพราะช่วยลดการใช้พลังงานไฟฟ้าน้อยลงร้อยละ 15 - 20 เมื่อเทียบกับการใช้ฮีตเตอร์เพียงอย่างเดียว อีกทั้งยังมีระบบควบคุมความร้อนและการระบายอากาศที่สม่ำเสมอ ทำให้คุณภาพของผลิตภัณฑ์กล้วยอบที่ได้มีสีสดน่ารับประทานกว่าการอบด้วยวิธีตากแดด อีกทั้งยังสามารถดำเนินการอบแห้งได้อย่างต่อเนื่องโดยไม่ขึ้นกับช่วงเวลากลางวันหรือสภาพอากาศ จึงมีความคุ้มค่าในเชิงเศรษฐศาสตร์ โดยคาดว่ามีระยะเวลาคืนทุนประมาณสามปี ผลการเปรียบเทียบเชิงสถิติยืนยันว่าระบบอบแห้งแบบผสมผสานให้ผลแตกต่างจากวิธีการอบอื่นอย่างมีนัยสำคัญทางสถิติ (p < 0.05) ทั้งในด้านระยะเวลาอบและการใช้พลังงานไฟฟ้า แสดงให้เห็นถึงศักยภาพของระบบในการนำไปประยุกต์ใช้ในระดับกึ่งอุตสาหกรรมและเชิงพาณิชย์

